R200 miljoen om hospitaal ná brand te herbouDie Christiana-hospitaal het verlede week afgebrand. (Foto: Paramedics, SAPS and Firefighters South Africa/Facebook) Belastingbetalers sal waarskynlik vir herstelwerk aan die Christiana-hospitaal in Noordwes moet betaal, nadat ŉ brand groot dele van die hospitaal verwoes het. Die beraamde koste om dié hospitaal te herbou word reeds as honderde miljoene rande geskat. Tebogo Lekgethwane, ŉ woordvoerder van die provinsie se departement van gesondheid, het Woensdag aan Maroela Media gesê planne om die hele hospitaal te herbou, het reeds begin. “Die hospitaal sal na raming weer 50 beddens hê. Om dié projek te verwesenlik sal byna R200 miljoen kos.” Sowat 95% van instandhoudingswerk aan dié hospitaal was voltooi ten tyde van die brand verlede week. Hoewel geen ernstige beserings of sterftes weens die brand aangemeld is nie, is verskeie operasiesale, toerusting en pasiënte se lêers verwoes. Die hospitaal se kombuis, apteek, lykshuis en wasgoedafdelings is egter ongeskonde. Die departement kon nie bevestig wanneer die herbouingsprojek van stapel gestuur sal word nie, aangesien die departement steeds samesprekings voer met verskeie belangegroepe oor die plan vorentoe. “Korttermynplanne is reeds gemaak om die behoeftes van die pasiënte, hospitaalpersoneel en inwoners van Christiana aan te pak.” Volgens Lekgethwane sal vervoer vir die pasiënte wat na naburige fasiliteite oorgeplaas moet word, asook die personeel wat hulle moet ondersteun, gereël word. Maatskaplike werkers en sielkundiges sal ook die pasiënte en personeel bystaan. “ŉ Distriksapteker bepaal tans die toestand van die farmaseutiese voorraad in die hospitaal se apteek. Die doel hiervan is om te kyk watter medikasie steeds bruikbaar is ná die brand.” ŉ Forensiese span het nog nie die oorsaak van die brand vasgestel nie, hoewel die departement vermoed dat die brand weens foutiewe elektriese bedrading ontstaan het. Dit is ook nog nie duidelik wanneer die herbouingsprojek voltooi sal word nie. Dokters en hospitaalpersoneel sal egter by klinieke in die omgewing werk om pasiënte te behandel en chroniese medikasie voor te skryf. Kraamdienste sal slegs by die Utlwanang-kliniek beskikbaar wees. Mmabatho Palms Hotel-brand Groot dele van die Mmabatho Palms-hotel is verwoes. (Foto: Peermont Hotels Casinos Resorts/Facebook) Intussen het Peermont Hotels Casinos Resorts gesê dat hy vandeesweek weer beheer oor die Mmabatho Palms-hotel in Mahikeng, Noordwes, sal kry ná ŉ verwoestende brand verlede week. Dié hotel, wat deur Peermont besit word, het in die vroegoggendure aan die brand geslaan en groot dele daarvan is verwoes. Peermont het in ŉ verklaring gesê dat die Walmont, ŉ viersterhotel, deur die brand vernietig is, hoewel die vleuel met die villas ongeskonde is. Die Mmabatho Palms-casino en konferensievertrekke is ook ongeskonde. “Die volle omvang van die skade en oorsaak van die brand word nog deur die polisie en brandweer bepaal.” Die casino en konferensiegeriewe sal na verwagting binne die volgende week weer bedrywighede hervat. “Die Mmabatho Palms-oord sal egter tot verdere kennisgewing gesluit wees.” Hoewel dié brand groot onsekerheid oor personeel se betrekkings laat ontstaan het, het die bestuur van Peermont bevestig dat geen werknemers by die hotel ontslaan sal word nie. “Almal se werk is veilig en berading is ook aan die personeel beskikbaar gestel wat deur die tragedie geraak word.”